b'\n_START_ARTICLE_\nUlica\n_START_PARAGRAPH_\nUlica je preplastena povr\xc5\xa1ina, ki povezuje strnjene hi\xc5\xa1e. Omogo\xc4\x8da prihod in dovoz do hi\xc5\xa1. Lahko bi ji rekli tudi manj\xc5\xa1a cesta._NEWLINE_V Sloveniji je bilo 1. 10. 2013 10.311 ulic, 6 ve\xc4\x8d kot leto poprej. Med ob\xc4\x8dinami v Sloveniji je imela ve\xc4\x8d kot 1.000 ulic le ob\xc4\x8dina Ljubljana (15\xc2\xa0% vseh slovenskih ulic). Brez uli\xc4\x8dnega sistema je 64 od skupno 212 ob\xc4\x8din.\n_START_SECTION_\nPoimenovanje ulic\n_START_PARAGRAPH_\nPo slovenski zakonodaji mora imeti vsaka ulica v naseljih z vzpostavljenim uli\xc4\x8dnim sistemom uradno ime v slovenskem jeziku (na obmo\xc4\x8djih, kjer je uradni jezik tudi italijanski oziroma mad\xc5\xbearski, se imena ulic dolo\xc4\x8dijo v slovenskem in italijanskem oziroma mad\xc5\xbearskem jeziku). Ime ulice se dolo\xc4\x8di po zemljepisnem imenu, imenu dogodka ali datumu, povezanem z zgodovino, ali po osebi, ki je bistveno prispevala k razvoju naselja ali je pomembna v \xc5\xa1ir\xc5\xa1em dru\xc5\xbebenem okolju ali po kulturnem izro\xc4\x8dilu. Ime ulice se lahko dolo\xc4\x8di po umrli osebi v skladu s predpisom, ki ureja varstvo osebnih podatkov. Poleg tega lahko ime ulice vsebuje tudi oznako\xc2\xa0\xc2\xbbulica\xc2\xab,\xc2\xa0\xc2\xbbcesta\xc2\xab,\xc2\xa0\xc2\xbbpot\xc2\xab,\xc2\xa0\xc2\xbbtrg\xc2\xab,\xc2\xa0\xc2\xbbplo\xc5\xa1\xc4\x8dad\xc2\xab,\xc2\xa0\xc2\xbbnaselje\xc2\xab\xc2\xa0in podobno. V istem naselju ne smeta biti dve ulici z istim imenom. \xc4\x8ce bi ime ulice presegalo 35 znakov (vklju\xc4\x8dno s \xc4\x8drkovno-\xc5\xa1tevil\xc4\x8dimi oznakami, lo\xc4\x8dili ali presledki), se dolo\xc4\x8di tudi uradno kratko ime z najve\xc4\x8d 35 znaki. Vendar doslej najdalj\xc5\xa1e ime nosi Ulica \xc5\xa1kofa Maksimilijana Dr\xc5\xbee\xc4\x8dnika s 35 znaki._NEWLINE_V Sloveniji nosi najve\xc4\x8d ulic ime \xc5\xa0olska ulica, in sicer je takih 51. 46 jih nosi ime Pre\xc5\xa1ernova ulica, 44 pa Cankarjeva ulica. Prav tako 44 ulic pri nas nosi ime Vrtna ulica. Med najpogostej\xc5\xa1imi imeni ulic so \xc5\xa1e Gregor\xc4\x8di\xc4\x8deva, Kajuhova, Pre\xc4\x8dna, Levstikova, Trubarjeva, Mladinska, Gub\xc4\x8deva in Partizanska ulica ter Ljubljanska cesta.'